“**Кыргыз Республикасынын Жогорку соту жана жергиликтүү соттор жөнүндө**” **Кыргыз Республикасынын конституциялык Мыйзамына өзгөртүүлөрдү киргизүү жөнүндө**”

**конституциялык Мыйзамынын долбооруна**

**МААЛЫМКАТ- НЕГИЗДЕМЕ**

**1. Долбоордун максаты жана милдеттери**

Ушул “Кыргыз Республикасынын Жогорку соту жана жергиликтүү соттор жөнүндө” Кыргыз Республикасынын конституциялык Мыйзамына өзгөртүүлөрдү киргизүү жөнүндө” конституциялык Мыйзам долбоору (мындан ары – Мыйзам долбоору) Кыргыз Республикасынын Конституциясынын 85-беренесине жана “Кыргыз Республикасынын Жогорку соту жана жергиликтүү соттор жөнүндө” Кыргыз Республикасынын конституциялык Мыйзамынын 10-беренесинин 3-бөлүгүнө ылайык Кыргыз Республикасынын Жогорку сотунун жана жергиликтүү соттордун судьяларынын штаттык санын өзгөртүү боюнча маселелерди ыкчам тартипте чечүү жана Кыргыз Республикасынын судьяларынын иш жүктөмдүгүн бирдей бөлүштүрүү максатында иштелип чыкты.

**2. Баяндоочу бөлүгү**

Кыргыз Республикасынын Конституциясынын 94-беренесине ылайык, Кыргыз Республикасынын сот системасы Конституция жана мыйзамдар менен белгиленет, ошондой эле ал Конституциялык соттон, Жогорку соттон жана жергиликтүү соттордон турат. Мыйзам менен адистештирилген соттор түзүлүшү мүмкүн. Соттордун уюштурулушу жана иш тартиби конституциялык мыйзам менен аныкталат.

Кыргыз Республикасынын Жогорку сотунун жана жергиликтүү соттордун ишин уюштуруу тартиби, сот адилеттигин жүзөгө ашыруу принциптерин, соттордун жана судьялардын ыйгарым укуктарын, соттордун аппараттарынын жана алардын кызматкерлеринин ишин уюштуруу, Кыргыз Республикасынын Жогорку сотунун жана жергиликтүү соттордун ишин камсыз кылуу жана каржылоо тартиби “Кыргыз Республикасынын Жогорку соту жана жергиликтүү соттор жөнүндө” конституциялык Мыйзам менен аныкталат. Жогорку соттун жана жергиликтүү соттордун судьяларынын санын өзгөртүүгө Кыргыз Республикасынын Судьялар кеңешинин сунушу боюнча гана жол берилет.

Жогорку соттун сандык курамы жана түзүмү жогоруда аталган конституциялык Мыйзамдын 12-беренеси менен аныкталаган, ага ылайык Жогорку сот Жогорку соттун төрагасынан, төраганын 3 орун басарынан жана 31 судьядан турат. Төраганын орун басарлары соттук коллегиялардын төрагалары болуп саналат.

Аталган конституциялык Мыйзамдын 32-беренесине ылайык жергиликтүү сотторду түзүү, кайра уюштуруу жана жоюу, жергиликтүү соттордун судьяларынын санын өзгөртүү мыйзам менен жүзөгө ашырылат.

Азыркы учурда жергиликтүү соттордун сандык курамы жана түзүмү "Кыргыз Республикасынын жергиликтүү сотторунун түзүмүн жана жергиликтүү соттордун судьяларынын штаттык санын бекитүү жөнүндө" Кыргыз Республикасынын Мыйзамы менен аныкталат. Бүгүнкү күндө жергиликтүү соттордун судьяларынын жалпы саны 457 судьяны түзөт.

Жогорку сот тарабынан киргизилип жаткан долбоор менен Жогорку соттун жана жергиликтүү соттордун судьяларынын штаттык саны Кыргыз Республикасынын Президенти тарабынан Жогорку соттун төрагасы менен макулдашылган Судьялар кеңешинин сунушунун негизинде аныкталышы боюнча өзгөртүүлөр сунушталат.

Соттордун түзүмүнө жана Кыргыз Республикасынын Жогорку сотунун жана жергиликтүү сотторунун судьяларынын штаттык санына өзгөртүүлөрдү киргизүүгө байланыштуу келип чыккан жана келечекте келип чыгышы мүмкүн болгон актуалдуу маселелерди тез арада чечүү үчүн аталган чечимди тез арада кабыл алуунун максатка ылайыктуулугун учурдагы практика көрсөттү.

Судьялардын сандык курамы мыйзам менен эмес, Президент тарабынан аныкталышы керек деген негиздеме бир нече негизги аргументтер менен негизделет.

 Биринчиден, сот тутумундагы өзгөртүүлөргө, ошонун ичинде сотторго жүктөмдүн көбөйүшүн же болбосо жаңы адистештирилген сотторду түзүүнүн зарылчылыгына Президенттин тез арада көнүл бурганга мүмкүнчүлүгү болушу керек. Экинчиден, мындай модель сот тутумунун конкреттүү шарттарын жана муктаждыктарын эске алууга мүмкүнчүлүгүн берет, туруктуу мыйзамга салыштырмалуу ийкемдүү болушу мүмкүн. Үчүнчүдөн, мындай тартип бийликтин сот бутагынын ишинин балансын жана натыйжалуулугун так баалоого жана тиешелүү чечимдерди өз убагында кабыл алууга мүмкүндүк берет.

Бүгүнкү күндө судьялардын штаттык саны жөнүндө маселе курч турат, анткени 2020-жылдан тартып сотторго келип түшкөн иштердин жана соттук материалдардын саны көбөйүп, бул сот системасына оорчулукту кыйла жогорулатты. Соттук статистикага кайрылсак, акыркы 5 жылда биринчи инстанциядагы сотторго келип түшкөн иштердин жана соттук материалдардын саны 2 эсеге көбөйгөн. Эгерде 2020-жылы алардын саны 125 285 ишти жана соттук материалдарды түзсө, 2024-жылдын жыйынтыгы боюнча алар 251 062ди түзгөн (№ 1-таблица).

“Кыргыз Республикасынын айыл аймактарынын жана шаарларынын деңгээлиндеги административдик-аймактык бирдиктер жөнүндө” Кыргыз Республикасынын Мыйзамынын кабыл алынышына байланыштуу жаңы ирилештирилген административдик-аймактык бирдиктерде жергиликтүү соттордун судьяларынын штаттык санын көбөйтүү маселеси актуалдуу бойдон калууда.

Өлкөнүн райондорунун жана шаарларынын чек араларына өзгөртүүлөрдү киргизүү, айрым административдик-аймактык бирдиктердин аймактарынын кеңейишине жана алардын калкынын санынын көбөйүшүнө алып келди, ушуга байланыштуу айрым жергиликтүү соттордун судьяларына жүктөм эселеп өстү (2-таблица).

Жүргүзүлгөн административдик-аймактык реформанын алкагында Бишкек шаарынын курамына Чүй облусунун Аламүдүн жана Сокулук райондорунун айылдык аймактары, айылдары, турак жай массивдери жана участоктору кошулган. Жалал-Абад шаарына Жалал-Абад облусунун Сузак районунун айрым аймактары кошулган.

Бирок, көрсөтүлгөн райондордон судьялардын штаттык бирдиктерин Бишкек шаарынын райондук сотторуна которуу жолу менен судьялардын бирдей иш жүктөмдүгүн жүгүн камсыз кылуу маселеси чечилбейт, анткени Чүй облусунун Аламүдүн жана Сокулук райондорунун сотторунда судьялардын жүктөмү дагы кыйла жогору.

Кыргыз Республикасынын Жогорку сотунун төрагасынын 2007-жылдын 22-октябрындагы № 93 бекитилген буйругуна ылайык, жергиликтүү соттордун судьяларынын иш жүгүнүн ченеминде бир судьяга (адистешүүсүз) жүк 20 бирдикти түзүүгө тийиш (бир айга иштер жана материалдар).

Алсак, Чүй облусунун Аламүдүн райондук сотунда судьялардын штаттык саны 15 бирдикти түзөт. Статистикалык маалыматтарга ылайык, акыркы жылдары келип түшкөн иштердин жана сот материалдарынын көлөмү кыйла көбөйгөн: эгерде 2022-жылы Аламүдүн райондук сотуна 7 274 иш жана сот материалы келип түшсө, 2023-жылы – 7 917, ал эми 2024-жылы – 7 821 ишти түзгөн. Бир судьянын орточо жүктөмү айына 40тан 44кө чейин ишти жана сот материалын түзөт, бул белгиленген нормадан 2 эсе жогору болуп саналат.

 Чүй облусунун Сокулук райондук сотунда судьялардын штаттык саны 11 бирдикти түзөт. Статистикалык маалыматтарга ылайык, 2022-жылы Сокулук райондук сотуна 6 864 иш жана сот материалы келип түшсө, 2023-жылы – 7 184, ал эми 2024-жылы – 9 130 болгон. Бир судьянын орточо жүктөмү айына 52ден 69га чейин ишти жана сот материалын түзөт, бул белгиленген нормадан 32-49 бирдикке жогору.

 Өз кезегинде, Бишкек шаардык сотунда азыркы учурда 32 судья иш алып барат. Бул шаардык сотко 2022-жылы 6 564 иш жана сот материалы келип түшсө, 2023-жылы – 7 127, ал эми 2024-жылы – 7 502 болгон. Иштердин коллегиалдуу түрдө 3 судьянын курамында караларын эске алуу менен, бир судьянын орточо жүктөмү айына 51ден 55ке чейин ишти жана сот материалын түзөт, бул белгиленген нормадан 31-35 бирдикке жогору.

 Бишкек шаарынын Ленин райондук сотунда 23 судья иштейт. Бул сотко 2022-жылы 14 783 иш жана сот материалы келип түшсө, 2023-жылы – 15 304, ал эми 2024-жылы – 23 500 болгон. Бир судьянын орточо жүктөмү айына 53төн 85ке чейин ишти жана сот материалын түзөт, бул белгиленген нормадан 35-65 бирдикке жогору.

 Бишкек шаарынын Свердлов райондук сотунда 20 судья эмгектенет. Бул сотко 2022-жылы 12 605 иш жана сот материалы келип түшсө, 2023-жылы – 14 180, ал эми 2024-жылы – 21 771 болгон. Бир судьянын орточо жүктөмү айына 52ден 90го чейин ишти жана сот материалын түзөт, бул белгиленген нормадан 32-70 бирдикке жогору.

 Бишкек шаарынын Октябрь райондук сотунда 17 судья иштейт. Бул сотко 2022-жылы 14 924 иш жана сот материалы келип түшсө, 2023-жылы – 15 859, ал эми 2024-жылы – 15 234 болгон. Бир судьянын орточо жүктөмү айына 70тен 77ге чейин ишти жана сот материалын түзөт, бул белгиленген нормадан 50-57 бирдикке жогору.

 Судьялардын иш жүктөмү белгиленген нормадан ашса, судьялардын иштерди өз убагында кароосун камсыз кылуу өтө кыйындайт, бул ишке катышкандардын сын-пикирлерин жана коомдо нааразычылыктарды жаратат.

 Процесстик мөөнөттөрдү сактоо сот адилеттигин ишке ашыруунун сапатын жана судьялардын ишмердүүлүгүн баалоо критерийлеринин бири болуп саналат. Бирок ошол эле учурда судьялардын ишмердигине эмгек акы төлөө шарттары жана материалдык жана социалдык жактан колдоо чаралары жана бул статуска байланыштуу башка жоболор республиканын бардык судьяларына бирдей, башкача айтканда, ишинин көлөмүнө карабастан колдонулат.

 Ошондой эле, Жогорку соттогу судьялардын штаттык санын кайра карап чыгуу маселеси учурда эң эле актуалдуу болуп саналат. Аталган соттогу судьялардын саны 20 жылдан ашуун убакыттан бери, тактап айтканда, 2003-жылдан бери өзгөрүүсүз бойдон калууда.

 Эгерде соттук статистикага таянсак, 2010-жылы Жогорку соттун кароосуна келип түшкөн иштердин жана сот материалдарынын жалпы саны 4 566ны түзсө, 2020-жылы бул көрсөткүч 5 565ке жеткен, ал эми 2024-жылы 7 829га чейин көбөйгөн. Демек, 2010-жылга салыштырмалуу Жогорку соттогу судьялардын жүктөмү 40%дан ашык өскөн. Ошол эле учурда, 2003-жылдан бери Жогорку соттун судьяларынын саны, анын ичинде төрагасы жана анын орун басарлары, өзгөрүүсүз калып, 35 судьяны түзүп келет.

 Жогоруда көрсөтүлгөн статистикалык маалыматтар Жогорку соттун судьялардын жүктөмүнүн жылдан жылга өсүп жатканын чагылдырат (таблица № 3).

 Кыргыз Республикасынын судьяларынын сандык курамын көбөйтүү, иштерди кароо мөөнөтүн бир кыйла кыскартууга, судьялардын жүктөмүн азайтууга, сот системасынын жалпы натыйжалуулугун жогорулатууга жана кабыл алынган чечимдердин сапатын жакшыртууга мүмкүндүк берет.берет.

 Жогорудагыларды эске алуу менен алардын натыйжалуу жана толук кандуу иштеши үчүн судьяларга тиешелүү шарттарды камсыз кылуу да зарыл. Атап айтканда, судьяларды кошумча иш бөлмөлөрү жана сот отурумдарын өткөрүүчү залдар менен камсыз кылуу, аларды аудио-видео жаздыруу жабдуулары менен, ошондой эле сот отурумдарынын катчыларынын, судьялардын жардамчыларынын жана техникалык персоналдын штаттык санын көбөйтүү талап кылынууда.

 Белгилей кетүүчү жагдай, Кыргыз Республикасынын Президентинин 2024-жылдын 3-сентябрындагы № 247 Жарлыгы менен 2024-2026-жылдар аралыгында Кыргыз Республикасынын сот тутумунун кызматкерлеринин, анын ичинде техникалык жана тейлөөчү персоналынын штаттык санын жана эмгек акысын көбөйтүүгө тыюу (мораторий) салынган.

 Ошол эле учурда, аталган Кыргыз Республикасынын Президентинин Жарлыгында, айрым мамлекеттик органдардын, жергиликтүү өз алдынча башкаруу органдарынын чектүү штаттык саны, ошондой эле кызматкерлердин айрым категорияларынын эмгек акысы өзгөчө учурларда Кыргыз Республикасынын Президентинин өзгөчө чечиминин негизинде көбөйтүлүшү мүмкүн деп белгиленген.

 Жогоруда баяндалгандардын негизинде, ошондой эле Жогорку соттун жана жергиликтүү соттордун судьяларынын штаттык курамына өзгөртүүлөрдү киргизүү маселесин жана келечекте соттордун ички ишмердигине байланыштуу келип чыгышы мүмкүн болгон ушул сыяктуу маселелерди тез арада Президенттин деңгээлинде чечүү максатында бул мыйзам долбоору иштелип чыкты.

 Сунушталып жаткан конституциялык Мыйзам долбоорунун кабыл алынышы республиканын судьяларынын жүктөмүн кыйла натыйжалуу жана бирдей бөлүштүрүүгө алып келет жана ошого жараша сот адилеттигинин ишке ашыруунун сапатына оң таасирин тийгизет.

 Мындан тышкары, сот системасынын ишин оптималдаштыруу жана иштердин соттук караштуулугуна байланышкан айрым маселелерди чечүү максатында Бишкек шаарынын төрт райондук сотунун негизинде эки адистештирилген сот түзүү сунушталат: Бишкек шаарынын жарандык жана экономикалык иштер боюнча адистештирилген соту, Бишкек шаарынын кылмыш-жаза иштери жана укук бузуулар жөнүндө иштер боюнча адистештирилген соту.

 Бул кадам сот тутумун оптималдаштырууга, иштерди кароо мөөнөтүн тездетүүгө жана сот адилеттигинин сапатын жогорулатууга багытталган. Бүгүнкү күндө сот тутуму бир катар көйгөйлөргө туш болууда, алардын катарына төмөнкүлөр кирет: судьялардын жогорку жүктөмү, бул сот процесстеринин созулушуна алып келет; каралуучу иштердин ар түрдүүлүгү, бул судьялардан бардык укук тармактары боюнча жогорку квалификацияны талап кылат; сот практикасынын бирдиктүү эместиги, бул бир соттогу судьялардын ар кандай адистигине байланыштуу пайда болот; иштердин соттук караштуулугуна аныктоодогу кыйынчылыктар, бул кээде соттордун ортосундагы талаш-тартыштардын узакка созулушуна алып келет.

 Эгерде мыйзам долбоору кабыл алынса, жарандык жана экономикалык иштер боюнча соту жарандардын ошондой эле ишкерлердин жана уюмдардын ортосундагы талаш-тартыштарды карайт. Аны түзүүнүн негизги артыкчылыктары: жарандык-укуктук жана экономикалык маселелерге гана көңүл буруу менен жүктү азайтуу, судьялардын компетенттүүлүгүн жогорулатуу үчүн бир багыттагы адистешүү, сот практикасында алдын ала айкындуулукту жана ырааттуулукту түзүү, ошондой эле иштерди кароо мөөнөтүн кыскартуу, бул бизнес жана жарандардын укуктарын коргоо үчүн өзгөчө маанилүү.

 Кылмыш иштери жана укук бузуулар боюнча сот кылмыш иштери менен укук бузуулар боюнча иштерди карайт. Анын түзүлүшү кылмыш иштерин жана укук бузуулар боюнча иштерди кароо процессин тездетүүгө, судьялардын бир багыттагы адистешүүнүн аркасында чечимдердин сапатын жогорулатууга, иштердин терең талдоосу аркылуу соттук ката кетирүү ыктымалдыгын азайтууга, кылмыштар жана укук бузуулар үчүн жазанын натыйжалуулугун жогорулатууга шарт түзөт.

 Адистештирилген сотторду түзүү төмөнкү жакшы натыйжаларга жана өзгөрүүлөргө алып келет:

* соттордун ишин оптималдаштыруу: судьялардын жүгүн азайтуу, иштерди бирдей бөлүштүрүү;
* сот адилет өндүрүшүнүн сапатын жогорулатуу: судьялар укуктун белгилүү бир багыттагы адистешүү, бул алардын чечимдеринин сапатын жогорулатат;
* иштерди кароо убактысын кыскартуу: соттук процесстерди натыйжалуу башкаруу иштерди кароо мөөнөтүн кыскартат;
* сот практикасынын бир түрдүүлүгүн түзүү: соттук чечимдердеги айырмачылыктарды азайтуу.

Бишкек шаарында адистештирилген сотторду түзүү аркылуу сот тутумун реформалоо сот адилет өндүрүшүнүн натыйжалуулугун жогорулатуу үчүн зарыл болгон кадам болуп саналат. Соттордун атайы багыттагы адистешүүсү иштерди сапаттуу жана оперативдүү кароону камсыздап, жарандардын сот тутумуна болгон ишенимин бекемдеп, өлкөдө мыйзамдуулукту жана укуктук тартипти чыңдоого өбөлгө түзөт.

 Бишкек шаарында адистештирилген сотторду түзүү аркылуу сот системасын реформалоо сот адилеттигинин натыйжалуулугун жогорулатуунун зарыл кадамы болуп саналат. Соттордун тар адистештирилиши иштердин жакшыраак жана эффективдүү каралышын камсыздайт, бул жарандардын сот системасына болгон ишенимин бекемдейт жана өлкөдө мыйзамдуулукту жана укук тартибин чыңдоого жардам берет.

 Бишкек шаарында адистештирилген соттордун концепциясын ийгиликтүү ишке ашыруу бүтүндөй сот системасын реформалоонун үлгүсү боло алат. Бул башка региондордогу жана республикалык деңгээлдеги соттордун ишин олуттуу жакшыртууга алып келет.

Адистештирилген соттор иштерди кароонун эффективдүү ыкмаларын иштеп чыгып, ишке киргизе алат, бул башка сотторго ийгиликтүү тажрыйбаны үйрөнүүгө мүмкүндүк берет. Адистештирилген соттор санариптик технологияларды колдонууда, сот өндүрүшүн автоматташтырууда жана электрондук иштерди жүргүзүүдө алгачкы кадамды жасап, бул кийинчерээк башка соттордо да ишке ашырылат.

Каралып жаткан мыйзам долбоорун кабыл алуу ушул Конституциялык Мыйзамдан келип чыгуучу ченемдик укуктук актыларга өзгөртүүлөрдү киргизүүнү талап кылат.

**3. Болжолдуу социалдык, экономикалык, укуктук, укук коргоочулук, гендердик, экологиялык, коррупциялык кесепеттери**

Ушул Кыргыз Республикасынын Мыйзамынын долбоорун кабыл алуу терс, социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

**4. Коомдук талкуулоонун жыйынтыгынын маалыматы**

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, бул долбоор Жогорку соттун расмий сайтында жана Кыргыз Республикасынын ченемдик укуктук актыларынын долбоорлорун коомдук талкуулоонун бирдиктүү порталында коомдук талкуу процедурасын өтүү үчүн жайгаштырылган.

**5. Мыйзамдарга туура келишинин анализи**

Киргизилген Кыргыз Республикасынын Мыйзамынын долбоору колдонуудагы мыйзамдардын нормаларына, ошондой эле Кыргыз Республикасы катышуучусу болуп саналган, белгиленген тартипте күчүнө кирген эл аралык келишимдерге карама-каршы келбейт.

**6. Каржылоонун зарылчылыгы жөнүндө маалымат**

Бул Кыргыз Республикасынын Мыйзам долбоорун кабыл алуу республикалык бюджеттен кошумча каржылык чыгымдарга алып келбейт.

**7. Регулятивдик анализди талдоо тууралуу маалымат**

Сунушталган мыйзам долбоору жөнгө салуучу таасирди талдоону талап кылбайт, анткени ал ишкердикти жөнгө салууга багытталган эмес.

**Кыргыз Республикасынын**

**Жогорку сотунун төрагасы М. Сатыев**

№ 1 таблица

**2019–2024-жылдары I инстанциядагы сотторуна келип түшкөн иштер жана соттук материалдар жөнүндө маалымат**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Жылдар** | **Кылмыш иштери, жоруктар боюнча иштери, укук бузуулар боюнча иштери** | **Кылмыш иштери, жоруктар боюнча иштери, укук бузуулар боюнча иштери, жаңыдан же жаңы ачылган жагдайлар боюнча соттук материалдар**  | **Сотко чейинки өндүрүштүн тартибинде каралган соттук материалдар** | **Жарандык жана экономикалык иштер** |  **Жарандык жана экономикалык иштер боюнча соттук материалдар** | **Административдик иштер** | **Административдик иштер боюнча соттук материалдар** | **Жалпы:** |
| **2019** | 13043 | 11174 | 30240 | 67594 | 11074 | 4143 | 502 | **137770** |
| **2020** | 13549 | 6850 | 33654 | 58001 | 9352 | 3441 | 438 | **125285** |
| **2021** | 15372 | 6069 | 39550 | 71084 | 12534 | 3488 | 492 | **148589** |
| **2022** | 38195 | 7545 | 34579 | 79757 | 13471 | 3802 | 844 | **178193** |
| **2023** | 36265 | 7010 | 37419 | 91986 | 20702 | 4272 | 980 | **198634** |
| **2024** | 41116 | 8319 | 34245 | 137299 | 24108 | 4651 | 1324 | **251062** |

№ 2 таблица

**2022–2024-жылдардагы**

 **Административдик-аймактык реформага кабылган айрым**

**I инстанция сотторундагы судьялардын иш жүктөмү жөнүндө маалымат**

|  |
| --- |
| **Келип түшкөн иштердин жана соттук материалдардын санынан судьялардын орточо жүктөмү** |
| **Соттун аталышы** | **Жыл**  | **Судьялардын штаттык саны** | **Келип түшкөн иштердин саны** | **Бир судьяга** **12 айдын ичиндеги жүктөмү** | **Бир судьяга 1 айдын ичиндеги жүктөмү**  |
| Аламүдүн райондук соту | 2022 | 15 | 7274 | 606,17 | 40,41 |
| 2023 | 15 | 7917 | 659,75 | 43,98 |
| 2024 | 15 | 7821 | 651,75 | 43,45 |
| Сокулук райондук соту | 2022 | 11 | 6864 | 572,00 | 52,00 |
| 2023 | 11 | 7184 | 598,67 | 54,42 |
| 2024 | 11 | 9130 | 760,83 | 69,17 |
| Сузак райондук соту | 2022 | 7 | 3840 | 320,00 | 45,71 |
| 2023 | 7 | 4630 | 385,83 | 55,12 |
| 2024 | 7 | 5172 | 431,00 | 61,57 |
| Тон райондук соту | 2022 | 2 | 1157 | 96,42 | 48,21 |
| 2023 | 2 | 1522 | 126,83 | 63,42 |
| 2024 | 2 | 1493 | 124,42 | 62,21 |
|  |  |  |  |  |  |
| Бишкек шаардык соту | 2022 | 32 | 6564 | 547,00 | 17,09 |
| 2023 | 32 | 7127 | 593,92 | 18,56 |
| 2024 | 32 | 7502 | 625,17 | 19,54 |
| Ленин райондук соту | 2022 | 23 | 14783 | 1231,92 | 53,56 |
| 2023 | 23 | 15304 | 1275,33 | 55,45 |
| 2024 | 23 | 23500 | 1958,33 | 85,14 |
| Октябрьрайондук соту | 2022 | 17 | 14924 | 1243,67 | 73,16 |
| 2023 | 17 | 15859 | 1321,58 | 77,74 |
| 2024 | 17 | 15234 | 1269,50 | 74,68 |
| Свердлов райондук соту | 2022 | 20 | 12605 | 1050,42 | 52,52 |
| 2023 | 20 | 14180 | 1181,67 | 59,08 |
| 2024 | 20 | 21771 | 1814,25 | 90,71 |
| Бишкек ш. административдик соту | 2022 | 5 | 1363 | 113,58 | 22,72 |
| 2023 | 5 | 1736 | 144,67 | 28,93 |
| 2024 | 5 | 1928 | 160,67 | 32,13 |
| Жалал-Абад шаардык соту | 2022 | 8 | 4616 | 384,67 | 48,08 |
| 2023 | 8 | 5960 | 496,67 | 62,08 |
| 2024 | 8 | 8940 | 745,00 | 93,13 |

№ 3 таблица

**Жогорку соттун кароосуна келип түшкөн соттук иштер жана соттук материалдар боюнча жылдар боюнча маалымат**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Жылдар** | **Кылмыш иштери, жоруктар боюнча иштери, укук бузуулар боюнча иштери** | **Кылмыш иштери, жоруктар боюнча иштери, укук бузуулар боюнча иштери, жаңыдан же жаңы ачылган жагдайлар боюнча соттук материалдар**  | **Жарандык жана экономикалык иштер** | **Жарандык жана экономикалык иштер боюнча соттук материалдар** | **Административдик иштер** | **Административдик иштер боюнча соттук материалдар**  | **Жалпы:** |  |
| **2010** | 1262 | 254 | 1930 | 450 | 614 | 56 | 4566 |  |
| **2019** | 1245 | 2619 | 3033 | 976 | 1106 | 170 | 9149 |  |
| **2020** | 887 | 407 | 2338 | 830 | 977 | 126 | 5565 |  |
| **2021** | 949 | 513 | 2545 | 1047 | 1071 | 132 | 6257 |  |
| **2022** | 1049 | 1560 | 2729 | 862 | 1019 | 132 | 7351 |  |
| **2023** | 1112 | 1100 | 3244 | 634 | 1189 | 86 | 7365 |  |
| **2024** | 1111 | 744 | 4207 | 490 | 1137 | 140 | 7829 |  |